b'\n_START_ARTICLE_\nAnton Ramov\xc5\xa1\n_START_SECTION_\n\xc5\xbdivljenje in delo\n_START_PARAGRAPH_\nRodil se je 17. decembra 1924 v Dolenji vasi v Sel\xc5\xa1ki dolini, gimnazijo je obiskoval najprej v \xc5\xa0entvidu in kasneje v Kranju, kjer je leta 1946 maturiral. Po maturi se je vpisal na \xc5\xa1tudij geologije in paleontologije na ljubljanski univerzi, ki ga je zaklju\xc4\x8dil leta 1950._NEWLINE_Po kon\xc4\x8danem \xc5\xa1tudiju se je zaposlil kot asistent ljubljanske univerze. Doktoriral je leta 1956. Na univerzi je napredoval do rednega profesorja leta 1970. Predaval je in deloma vodil vaje iz paleontologije, stratigrafije paleozoika in mezozoika, geologije Jugoslavije, geolo\xc5\xa1kega kartiranja, in osnov geologije za geografe. Napisal je univerzitetna u\xc4\x8dbenika za paleontologijo in splo\xc5\xa1no geologijo za geografe in biologe. Sestavil je edinstveno stratigrafsko zbirko, ki je \xc5\xa1e danes koristen pripomo\xc4\x8dek \xc5\xa1tudentom geologije._NEWLINE_Vrsto let je bil predstojnik Katedre za geologijo in paleontologijo. Bil je mentor 40. diplomantom, 10. magistrom in 11. doktorjem geologije._NEWLINE_Raziskovalno je deloval na podro\xc4\x8dju stratigrafije in paleontologije paleozoika in triasa na celotnem prostoru Slovenije. Svoje znanje je izpopolnjeval na univerzah v Gradcu in na Dunaju, v letih 1962-63 je bil kot Humbaldtov \xc5\xa1tipendist na univerzi v T\xc3\xbcbingenu in v Britanskem muzeju v Londonu._NEWLINE_Na razli\xc4\x8dnih evropskih geolo\xc5\xa1kih sre\xc4\x8danjih je predaval o svojih geolo\xc5\xa1kih raziskavah. Njegov opus obsega blizu 300 objavljenih del v doma\xc4\x8di in tuji strokovni in poljudni periodiki._NEWLINE_Leta 1962 je dobil Levstikovo nagrado za poljudno pisanje, skupaj s prof. Vando Kochansky Devid\xc3\xa9 je leta 1966 prejel nagrado sklada Borisa Kidri\xc4\x8da. Leta 1975 je dobil nagrado Borisa Kidri\xc4\x8da za \xc5\xbeivljenjsko delo in bil odlikovan z redom dela z zlatim vencem, leta 1984 je prejel Gro\xc5\xa1ljevo plaketo, red zaslug za narod s srebrnimi \xc5\xbearki je prejel leta 1989, leta 1994 je postal zaslu\xc5\xbeni profesor ljubljanske univerze, prejel je plaketo \xc5\xbdige Zoisa in Jesenkovo priznanje._NEWLINE_Svoje prispevke je objavljal v raznih doma\xc4\x8dih in tujih revijah (Geologija, Geological Magazine, Razprave SAZU, Proteus) in zborniku Lo\xc5\xa1ki razgledi. Ukvarjal se tudi z geolo\xc5\xa1kim in petrografskim kartiranjem za potrebe kmetijstva in gozdarstva. Izdal pa je tudi veliko samostojnih publikacij.'